**Óscar Omar Míguez Antón**, alcumado **Cotorra**, nado en Montevideo o 5 de decembro de 1927 e finado na mesma cidade o 19 de agosto de 2006, foi un futbolista uruguaio, de orixe galega. Xogaba como dianteiro e formou parte da notable selección nacional uruguaia que gañou a Copa do Mundo de 1950 no célebre Maracanazo e que chegou ás semifinais no Mundial de Suíza 1954. É o máximo goleador do Uruguai na historia dos Mundiais.

Traxectoria
-----------

### Orixes

Seu pai, Manuel Míguez Souto, era natural de Meicende, no concello coruñés de Arteixo. Alí xogara xunto aos seus irmáns no primeiro equipo de fútbol arteixán, a Sociedade Recreativa e Instructiva La Esperanza, antes de emigrar ao Uruguai. Na capital uruguaia naceu Óscar Omar en decembro de 1927.

### Comezos no fútbol

Comezou a xogar ao fútbol no Araicuá e, despois de participar en 1943 nun campionato xuvenil organizado pola IASA (Institución Atlética Sud América), entrou a formar parte da canteira deste club, xunto con Alcides Ghiggia e o seu amigo Antonio Sacco. A finais de 1947, despois dun encontro no que marcou tres goles, foi fichado polo Peñarol para xogar no seu segundo equipo.

### Carreira en Peñarol

En 1948 o adestrador inglés Randolph Galloway subiuno ao primeiro equipo, onde formou parte dunha famosa liña de dianteiros con Alcides Ghiggia, Juan Schiaffino, Juan Eduardo Hohberg e Ernesto Vidal. Foi o máximo goleador do campionato uruguaio esa tempada, con 8 goles, ata que unha folga de futbolistas paralizou a competición. Repetiu como máximo goleador en 1949, con 20 tantos, nunha tempada na que o seu equipo conquistou o campionato de Primeira División, a Copa Competencia e a Copa de Honor, os tres títulos de xeito invicto.

As súas grandes actuacións nas Copas do Mundo fixeron que recibise oferta de varios equipos europeos como o FC Barcelona ou o Milan, pero continuou no Peñarol, onde xogou durante máis dunha década, gañando tamén os campionatos de 1951, 1953, 1954, 1958 e 1959, e facendo famosas as súas chilenas e filigranas.

### Últimos anos

En xaneiro de 1960 viaxou a Perú, onde estivo a proba co Sporting Cristal. Xogou un primeiro amigable contra o Vasco da Gama, no que anotou o terceiro dos tres goles do seu equipo (3-0), e logo enfrontouse ao Santos de Pelé, facendo un gol e unha asistencia nun encontro que rematou con empate a tres goles. Xa cun acordo verbal para a súa fichaxe, xogou un terceiro amigable fronte ao Botafogo, que acabou 1-1. A continuación comezou a ausentarse dos adestramentos e rompeu o acordo co club. Volveu logo ao Uruguai, onde xogou no Rampla Juniors o campionato de 1960, formando dianteira co histórico Ángel Labruna. O seu último club foi o Colón FC, no que xogou en 1961.

Faleceu o 19 de agosto do 2006 aos 78 anos. Os seus restos foron soterrados no Panteón dos Olímpicos do Cementerio del Buceo.

### Selección nacional

Foi internacional coa selección do Uruguai en 39 ocasións, marcando 27 goles. O seu debut co equipo charrúa produciuse o 30 de abril de 1950, nun amigable contra a selección paraguaia. Co número 9 nas costas proclamouse ese mesmo ano campión do mundo no Mundial do Brasil, disputando todos os encontros do seu equipo, incluído o derradeiro partido contra o Brasil, o célebre Maracanazo, fronte a 200.000 espectadores. Con 5 goles, foi o segundo máximo goleador do torneo, só por detrás do brasileiro Ademir.

En 1954 participou no Mundial de Suíza, anotando tres goles nos dous primeiros partidos, fronte a Checoslovaquia e Escocia. No terceiro partido, os cuartos de final contra Inglaterra, gañando os uruguaios por 4-2, púxose a canear xogadores ingleses en vez de disparar a portería, motivo polo que os dirixentes uruguaios fixeron presión sobre o adestrador Juan López para retiralo do equipo e poñer a Juan Hohberg no seu lugar antes do partido con Hungría. Cos seus oito goles entre os torneos do Brasil e Suíza, é o máximo goleador uruguaio na historia dos Mundiais.

Disputou tamén dúas edicións da Copa América, en 1955 en 1956, conquistando a segunda delas na que foi ademais elixido mellor xogador do torneo.

### Participacións nos Mundiais

| Mundial | Sede | Resultado | Partidos | Goles |
| --- | --- | --- | --- | --- |
| Copa do Mundo de fútbol de 1950 |  Brasil | **Campión** | 4 | 5 |
| Copa do Mundo de fútbol de 1954 | Suíza Suíza | Cuarto posto | 3 | 3 |

Palmarés
--------

**Peñarol**

* **Primeira División do Uruguai (6):** 1949, 1951, 1953, 1954, 1958 e 1959.
* **Torneo Competencia (5):** 1949, 1951, 1953, 1956 e 1957.
* **Torneo de Honor (6):** 1949, 1950, 1951, 1952, 1953 e 1956.
* **Torneo Cuadrangular (1):** 1959.
* **Torneo Campións Suramericanos Xuvenís (1):** 1954.

**Selección do Uruguai**

* **Copa do Mundo (1):** 1950.
* **Copa América (1):** 1956.

Notas
-----

1. 1 2 3 4  "Óscar Míguez". 22 de xuño de 2018. Arquivado dende o orixinal o 22 de abril de 2021. Consultado o 22 de abril de 2021.  Arquivado 22 de abril de 2021 en Wayback Machine.
2. ↑  "Peñarol 1949: setenta años de un equipo para la historia" (en castelán). 6 de outubro de 2019. Consultado o 22 de abril de 2021.
3. ↑  "Omar Míguez se fue a hacer chilenas al cielo" (en castelán). 21 de agosto de 2006. Consultado o 22 de abril de 2021.
4. ↑  "Omar Míguez en Cristal: Cotorra de palabra corta" (en castelán). 18 de febreiro de 2016. Consultado o 22 de abril de 2021.
5. ↑  "Un lujo de la historia de Rampla Juniors" (en castelán). 13 de febreiro de 2018. Consultado o 22 de abril de 2021.
6. ↑  "Murió ex futbolista uruguayo Oscar Miguez, protagonista del "Maracanazo"" (en castelán). 20 de agosto de 2006. Consultado o 22 de abril de 2021.
7. ↑  "Obituario de Óscar Míguez" (en castelán). Consultado o 22 de abril de 2021.
8. ↑  "Estatísticas do Mundial de 1950". *FIFA* (en inglés). Arquivado dende o orixinal o 23 de abril de 2021. Consultado o 23 de abril de 2021.  Arquivado 23 de abril de 2021 en Wayback Machine.
9. ↑  "Cotorra Míguez, del baldío al Maracanazo". *Clarín* (en castelán). 16 de marzo de 2016. Consultado o 23 de abril de 2021.
10. ↑  "The Copa América Archive - Trivia". *rsssf.com* (en inglés). Consultado o 23 de abril de 2021.

Véxase tamén
------------

### Outros artigos

* Alcides Ghiggia

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Óscar Míguez Modificar a ligazón no Wikidata*** |

* Datos do xogador no sitio web oficial da Asociación Uruguaia de Fútbol *(en castelán)*

| * v
* c
* e
Selección do Uruguai - Campioa do Mundo de 1950 |
| --- |
| 
* PT Máspoli
* PT Paz
* DF Gambetta
* DF J. González
* DF M. González
* DF Martínez
* DF Tejera
* DF Vilches
* MC Ortuño
* MC Pini
* MC Rodríguez Andrade
* MC Varela (c)
* AT Britos
* AT Burgueño
* AT Ghiggia
* AT Míguez
* AT Morán
* AT Pérez
* AT Rijo
* AT Romero
* AT Schiaffino
* AT Vidal
* Adestrador: Juan López Fontana

 | Uruguai |

|  |  |
| --- | --- |
| Control de autoridades | 
* Wd: Q24347
* BRE: 4596225
* FIFA: 54212
* NFT: 33633
* Transfermarkt: 137456
* Worldfootball: oscar-miguez

 |